b'\n_START_ARTICLE_\nLauri Taipalus\n_START_SECTION_\nUra\n_START_PARAGRAPH_\nTaipalus on Alavuden Peli-Veikkojen kasvatti ja h\xc3\xa4n pelasi juniorina my\xc3\xb6s sein\xc3\xa4jokelaisessa S-Kiekossa. H\xc3\xa4n siirtyi kaudeksi 2006\xe2\x80\x932007 S-Kiekon B-nuorista JYPin A-nuoriin. Taipalus oli kaudella 2007\xe2\x80\x932008 JYPin A-nuorten tehokkain puolustaja tehoilla 8+12=20 ja h\xc3\xa4n sijoittui puolustajien pistep\xc3\xb6rssiss\xc3\xa4 seitsem\xc3\xa4nneksi. Taipalus sijoittui my\xc3\xb6s j\xc3\xa4\xc3\xa4hyp\xc3\xb6rssiss\xc3\xa4 kuudenneksi 101 minuutillaan. H\xc3\xa4n voitti kev\xc3\xa4\xc3\xa4ll\xc3\xa4 2008 A-nuorten SM-pronssia._NEWLINE_Hein\xc3\xa4kuussa 2008 Taipalus siirtyi try-outille Mestiksen nousijajoukkue D Teamiin. H\xc3\xa4n sai elokuussa sopimuksen kaudeksi 2008\xe2\x80\x932009, josta Taipalus pelasi kuitenkin viel\xc3\xa4 yli puolet JYPin A-nuorissa. H\xc3\xa4nen kauttaan pilasi lis\xc3\xa4ksi my\xc3\xb6s loukkaantuminen. Taipalus teki D Teamissa 12 ottelussa tehot 2+2=4. H\xc3\xa4n teki maaliskuussa 2009 kolmivuotisen jatkosopimuksen joukkueen kanssa._NEWLINE_Kausi 2009\xe2\x80\x932010 oli Taipalukselle ensimm\xc3\xa4inen kokonainen Mestiksess\xc3\xa4 ja h\xc3\xa4n teki 40 runkosarjaottelussa tehot 2+10=12. Taipalus voitti kev\xc3\xa4\xc3\xa4ll\xc3\xa4 2010 Mestis-hopeaa. Kaudella 2010\xe2\x80\x932011 Taipalus oli tehoilla 5+20=25 D Teamin tehokkain puolustaja ja h\xc3\xa4n sijoittui Mestiksen puolustajien pistep\xc3\xb6rssiss\xc3\xa4 viidenneksi TuTon Matti-Pekka Pelkosen ja Markus Laineen kanssa. Kev\xc3\xa4\xc3\xa4ll\xc3\xa4 2011 Taipalus voitti Mestis-pronssia. H\xc3\xa4n teki kauden aikana my\xc3\xb6s SM-liigadebyyttins\xc3\xa4 JYPiss\xc3\xa4 23. marraskuuta 2010 vieraissa H\xc3\xa4meenlinnan Pallokerhoa vastaan. Taipalus sai ottelussa j\xc3\xa4\xc3\xa4aikaa 14.47 minuuttia ja h\xc3\xa4n ker\xc3\xa4si yhden kahden minuutin j\xc3\xa4\xc3\xa4hyn. Ottelu j\xc3\xa4i kuitenkin Taipaluksen kauden ainoaksi SM-liigassa._NEWLINE_Huhtikuussa 2011 Taipalus teki kolmivuotisen sopimuksen Saimaan Pallon kanssa, mutta samalla h\xc3\xa4nen sovittiin pelaavan viel\xc3\xa4 kauden 2011\xe2\x80\x932012 lainalla Mestiksess\xc3\xa4, SaiPan yhteisty\xc3\xb6joukkue Mikkelin Jukureissa. Taipalus sijoittui tehoilla 6+15=21 Mestiksen puolustajien pistep\xc3\xb6rssiss\xc3\xa4 seitsem\xc3\xa4nneksi SaPKon Lasse Lappalaisen kanssa. Kauden 2012\xe2\x80\x932013 h\xc3\xa4n pelasi kokonaan SaiPassa, jossa SM-liigan tulokaskausi toi 37 runkosarja- ja kolmessa playoff-ottelussa tehot 1+2=3. Taipaluksen liigauran avausmaali syntyi runkosarjan viimeisell\xc3\xa4 kierroksella 12. maaliskuuta 2013 vieraissa Rauman Lukkoa vastaan. H\xc3\xa4net palkittiin ottelun Ilta-Sanomien yhden t\xc3\xa4hden t\xc3\xa4htipelaajana. Taipaluksen kauteen mahtuu my\xc3\xb6s useita viikkoja kest\xc3\xa4nyt poissaolo h\xc3\xa4nen saatuaan kiekon kasvoihinsa marraskuussa 2012._NEWLINE_Taipalus l\xc3\xb6i itsens\xc3\xa4 l\xc3\xa4pi SM-liigassa kaudella 2013\xe2\x80\x932014. H\xc3\xa4n pelasi loukkaantumisten vuoksi vain 38 runkosarjaottelua, mutta teki niihin n\xc3\xa4hden edelliskautta huomattavasti paremmat tehot 6+10=16. Kaudeksi 2014\xe2\x80\x932015 Taipalus siirtyi kaksivuotisella sopimuksella Helsingin IFK:hon. H\xc3\xa4n oli tehoilla 6+27=33 joukkueen tehokkain puolustaja ja kolmanneksi paras pistemies Arttu Luttisen kanssa. Taipalus jakoi SM-liigan puolustajien pistep\xc3\xb6rssin nelj\xc3\xa4nnen sijan JYPin Mikko Luoman kanssa. Kaudella 2015\xe2\x80\x932016 h\xc3\xa4nen tehopisteens\xc3\xa4 laski alle puoleen edellisest\xc3\xa4 kaudesta ja Taipalus teki runkosarjassa 14 tehopistett\xc3\xa4. H\xc3\xa4n voitti kauden p\xc3\xa4\xc3\xa4tteeksi SM-hopeaa._NEWLINE_Kaudeksi 2016\xe2\x80\x932017 Taipalus palasi kaksivuotisella sopimuksella SaiPaan. H\xc3\xa4net nimettiin joukkueen varakapteeniksi. Taipaluksen kautta haittasi tammikuussa 2017 tullut loukkaantuminen, joka piti h\xc3\xa4net viikkoja sivussa. My\xc3\xb6s kausi 2017\xe2\x80\x932018 Taipaluksella j\xc3\xa4i loukkaantumisten vuoksi vain 36 ottelun mittaiseksi ja p\xc3\xa4\xc3\xa4ttyi helmikuussa 2018._NEWLINE_Elokuussa 2018 Taipalus siirtyi vuoden mittaisella ja kahden kuukauden mittaisen try-outin sis\xc3\xa4lt\xc3\xa4v\xc3\xa4ll\xc3\xa4 sopimuksella Kalevan Palloon. H\xc3\xa4n j\xc3\xa4i koejaksonsa p\xc3\xa4\xc3\xa4tteeksi ilman jatkosopimusta. Marraskuussa Taipalus siirtyi loppukauden 2018\xe2\x80\x932019 kattavalla sopimuksella Tanskan Metal Ligaenin Herning Blue Foxiin.'